**PREDAVANJE: Zadovoljstvo poslom i profesionalni stres kod pomoćnika u nastavi**

Poštovani,

Pozivamo Vas na predavanje doc.dr.sc. Irene Burić na temu ***Zadovoljstvo poslom i profesionalni stres kod pomoćnika u nastavi*** koje će se održati **10. ožujka 2015.** godine s početkom u **12:00 sati** u **ogranku Gradske knjižnice Arbanasi**.

Primarna zadaća pomoćnika u nastavi jest pospješiti integraciju učenika s posebnim potrebama ili teškoćama u razvoju u redovne škole. U postizanju tog cilja, pomoćnik u nastavi ima brojna i raznorodna zaduženja koja se razlikuju ovisno o teškoći djeteta, razrednom odjeljenju ili samoj školi. Pri tom se od pomoćnika u nastavi očekuje da aktivno pomaže u ispunjavanju zahtjeva i očekivanja samog djeteta, učitelja i roditelja s ciljem postizanja predviđenih odgojno-obrazovnih ishoda. S obzirom na kompleksnost ovog zadatka, relativno slabo definirana (i promjenjiva) zaduženja pomoćnika u nastavi te neizvjesnost trajanja njihovog zaposlenja, opravdano je postaviti pitanja koliko su pomoćnici u nastavi zadovoljni svojim poslom te kolikoj razini stresa su izloženi prilikom obavljanja svakodnevnih zadataka.

U ovom predavanju bit će prikazani rezultati deskriptivnog istraživanja provedenog na uzorku pomoćnika u nastavi zaposlenih u zadarskim osnovnim školama. Diskutirat će se o njihovoj radnoj motivaciji, izvorima i razini zadovoljstva vlastitim poslom te izvorima i razini percipiranog stresa u relaciji s njihovom profesionalnom ulogom. Na kraju će biti iznesene konkretne smjernice i prijedlozi za poboljšanje profesionalnog statusa pomoćnika u nastavi te njihovog vlastitog doživljaja posla.

Ovo je drugo od sveukupno četiri predavanja na temu inkluzivnog obrazovanja koje Volonterski centar Zadar organizira kao partner Gradu Zadru u okviru projekta **„Škola puna mogućnosti – pomoćnici u nastavi za razvoj mogućnosti svih učenika“**. Za školsku 2014./2015. spomenuti program prijavljen je za financiranje iz sredstava **Europskog socijalnog fonda.** Projekt je odabran za financiranje sukladno Odluci o financiranju od 23. rujna 2014. u ukupnom bespovratnom iznosu od **1.918.542,16 kuna**.

Osnovni ciljevi projekta su osigurati kontinuiranu i kvalitetnu podršku učenicima s teškoćama koji su integrirani u redovite odgojno-obrazovne ustanove i za pomoćnike u nastavi angažirati nezaposlene osobe registrirane na tržištu rada.

Projekt realizira Grad Zadar – Upravni odjel za odgoj i školstvo u partnerstvu s OŠ Stanovi, OŠ Krune Krstića, OŠ Petra Preradovića, OŠ Šimuna Kožičića Benje, OŠ Šime Budinića, OŠ Bartula Kašića, OŠ Zadarski otoci, Udrugom za Down sindrom Zadarske županije, Udrugom socijalnih radnika – Volonterskim centrom Zadar i Pučkim otvorenim učilištem Zadar.

Tim Volonterskog centra Zadar